Predkladacia správa

	Návrh koncepcie vzdelávania štátnych zamestnancov sa predkladá na základe úlohy B. 3 uznesenia vlády SR č. 487/2003 k Stratégii reformy zamestnávania vo verejnom sektore z 11. júna 2003 a na základe Stratégie vzdelávania v štátnej službe schválenej uznesením vlády SR č. 669/2003 zo dňa 16. júla 2003. Materiál bol spracovaný v rámci systému programového riadenia štátnej služby Úradu pre štátnu službu. Na jeho príprave participovali odborníci z oblasti vzdelávania štátnych zamestnancov z ústredných orgánov štátnej správy a zahraniční experti v rámci twinningového projektu Podpora Úradu pre štátnu službu.

Predkladaný materiál je pripravený so zámerom vymedziť jednotný všeobecný rámec systémového prístupu vo vzdelávaní štátnych zamestnancov a východisko pre prípravu minimálnych štandardov vzdelávania v štátnej službe. Vzdelávanie v štátnej službe koncipuje ako jeden z prostriedkov odborného rozvoja a profesijnej kariéry štátnych zamestnancov. Je vypracovaný na základe analýzy vzdelávania v štátnej službe z hľadiska jeho vývoja od roku 1995 až po súčasnosť, na základe analýzy spôsobu, akým sa vzdelávanie štátnych zamestnancov zabezpečuje v súčasnosti, analýzy dokumentov vlády Slovenskej republiky a skúseností zahraničných expertov. Právnym východiskom predkladaného návrhu koncepcie vzdelávania štátnych zamestnancov je Zákon, ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov  prijatý 31. októbra 2003 s účinnosťou od 1. januára 2004.

Vzhľadom na zmeny, ktoré uvedený zákon prináša sa predkladaný návrh sa opiera o služobné predpisy, ktorých ustanovenia sú v nesúlade s týmto zákonom a ktorých zmena bude nasledovať  v najbližšom období.

Obsahom predkladaného materiálu je návrh všeobecných cieľov vzdelávania štátnych zamestnancov, rozdelenia zodpovedností subjektov vzdelávania pri plnení úloh na zabezpečenie systémového prístupu vo vzdelávaní štátnych zamestnancov, cieľových skupín vzdelávania v štátnej službe a ich priorít, štandardizácie obsahu vzdelávania štátnych zamestnancov, priorít druhov vzdelávania v štátnej službe, návrh inštitucionálneho, finančného a personálneho zabezpečenia plnenia úloh v oblasti vzdelávania štátnych zamestnancov, návrh na zabezpečenie kvality vzdelávania v štátnej službe, na spôsob evidencie vzdelávania štátnych zamestnancov. Súčasťou materiálu je aj vzdelávanie štátnych zamestnancov podľa prechodných ustanovení zákona o štátnej službe, ktorého aktuálnosť má prechodný charakter. V závere materiálu sú vymedzené opatrenia, ktorých realizáciu zabezpečia Úrad pre štátnu službu a služobné úrady v dvoch etapách. V prvej, ktorá bude prebiehať v rokoch 2004 – 2005 a v druhej etape vymedzenej na roky 2006 – 2007. Prioritami v obidvoch fázach implementácie systémového prístupu do vzdelávania v štátnej službe je vzdelávanie predstavených a vzdelávanie zamestnancov v súvislosti s integráciou Slovenskej republiky do Európskej únie a vzdelávanie novoprijatých štátnych zamestnancov.